[image: ]Informuojame, kad Jūsų vaikas ugdymo įstaigoje, galimai turėjo kontaktą su vėjaraupiais sergančiu asmeniu.INFORMACINIS PRANEŠIMAS 
VĖJARAUPIAI

Atkreipiame dėmesį, kad turėjusiems kontaktą su ligoniu, pirmieji ligos simptomai (apetito stoka, karščiavimas, silpnumas) gali pasireikšti praėjus 2–3 savaitėms po kontakto. Inkubacinis laikotarpis yra 10–21 d. 
Atsiradus pirmiesiems ligos simptomams, rekomenduojama nedelsiant kreiptis į savo šeimos gydytoją.
Vėjaraupiai. Kas tai?
Tai ūmi virusinė liga, pasireiškianti karščiavimu, bendru negalavimu, odos ir gleivinių bėrimu. Susirgęs asmuo vėjaraupių virusą gali platinti likus 1–2 dienoms iki bėrimo atsiradimo ir platina iki kol visi bėrimo elementai nepasidengia šašais.
Paplitimas
Vėjaraupių epideminiai protrūkiai dažniausiai pasitaiko vaikų darželiuose ir pradinėse klasėse mokyklose. Sergamumas padidėja šaltuoju metų laiku (rudenį ir ankstyvą pavasarį). 
Vėjaraupių simptomai
Liga prasideda nedideliu silpnumu, apetito pablogėjimu, karščiavimu, trunkančiu 1–2 dienas. Bėrimai – svarbiausias vėjaraupių klinikinis požymis, kurie gali atsirasti ant bet kurios kūno vietos. Bėrimui būdinga kaita: iš pradžių atsiranda rausva dėmelė, vėliau – iškilimas, tuomet susidaro pūslelė su skaidriu skysčiu, kuriai džiūvant, užsideda šašas. Išbertas vietas labai stipriai niežti. Pūslelės dažniausiai atsiranda plaukuotoje galvos dalyje, ant veido, liemens, galūnių, gleivinės (burnos, akių, lytinių organų).
Vėjaraupių komplikacijos
Bronchitas, plaučių uždegimas, ausų uždegimas, nervų sistemos pažeidimai, bakterinės infekcijos, pneumonija, smegenų uždegimas, sepsis, o esant lėtinei ligai, ji gali paūmėti. Taip pat ateityje 10–20 proc. atvejų, persirgusių vėjaraupiais, suserga juostine pūsleline.
Užsikrėtimo būdas
Perdavimo būdas – oro lašelinis, tiesiogiai kontaktuojant su ligoniu ar užkrato nešiotoju. Netiesioginiu būdu – per pūslelių išskyromis suteptus daiktus, sąlyčio metu – rečiau. 
Kaip išvengti vėjaraupių?
· Rekomenduojama skiepyti vėjaraupių vakcina: visus anksčiau nesirgusius vaikus vyresnius nei 12 mėn. amžiaus (ypač lankančius darželius ir mokyklas, sergančius lėtinėmis ligomis, su nusilpusia imunine sistema); suaugusiuosius, kurie slaugo ligonius ir nėra sirgę vėjaraupiais bei kitus asmenis, turinčius didelę kontakto su šia infekcija riziką (darželio personalas, moterys, planuojančios nėštumą, medicinos personalas); 
· Pasiskiepijimas po kontakto su sergančiu, gali padėti išvengti ligos arba ją palengvinti: jei tai atliekama per 72 val. po kontakto – skiepų efektyvumas siekia 90 %, jei per 120 val. – 70 %.
· Taip pat naudojamos nespecifinės priemonės: ligonio izoliavimas (bent 10 dienų), aplinkos valymas (drėgnu būdu), patalpų vėdinimas.
Kada galima grįžti į ugdymo įstaigą?
Į ugdymo įstaigą ligoniui galima sugrįžti tik visiškai pasveikus, taip pat atsižvelgiant į ligos užkrečiamumo laikotarpį ir pasikonsultavus su šeimos gydytoju. Rekomenduojama ne anksčiau kaip 7–10 dienų po paskutinio bėrimo atsiradimo.
[image: ]*Labai prašome būti supratingais ir nepamiršti informuoti ugdymo įstaigą, jei Jūsų vaikui nustatyta ar įtariama užkrečiamoji liga. Tik taip mes galėsime apsaugoti vieni kitus ir greičiau užkirsti kelią tolimesniam ligos plitimui!!!

